Stad rou ná beampte se sinnelose moord | Netwerk24
Stad rou ná beampte se sinnelose moord
14 September 2018 07:09
'n Beampte van die Johannesburgse metropolisiediens (JMPD) is Donderdagaand laat glo met sy eie dienspistool doodgeskiet.
Wayne Minnaar, JMPD-woordvoerder, sê in 'n verklaring na verneem word, was die beampte te voet toe hy in Hillbrow aangeval is.
Hy was van diens af toe een van die aanvallers glo sy dienspistool gryp en hom skiet.
Die skietvoorval het tussen Paul Nel- en Claim-straat plaasgevind.
Die Suid-Afrikaanse Polisiediens (SAPD) en die JMPD het op die voorval gereageer en volg elke moontlike leidraad op om die skuldiges vas te trek. Tot dusver is slegs een verdagte aangekeer.
Twee lede van die gemeenskap het gehelp om die verdagte vas te trek. Hy het na 'n nabygeleë, verlate gebou gehardloop.
"Ongelukkig het een van die gemeenskapslede in die proses in die gebou seergekry. Die JMPD sien toe dat die inwoner mediese behandeling kry," sê Minnaar.
Met sy inhegtenisneming het die verdagte beweer hy is van Mpumalanga en dat 'n Zimbabwiër gehelp het om die misdaad te pleeg. Laasgenoemde het ook na bewering 'n vuurwapen in sy besit.
"Die tragiese en sinlose verlies volg nadat die metro en sy inwoners drie dapper brandbestryders moes groet toe hulle aan diens dood is."